32006R1915
L 365/76
JURNALUL OFÍCIAL AL UNIUNII EUROPENE
REGULAMENTUL (CE) NR. 1915/2006 AL COMISIEI
din 18 decembrie 2006
de prelungire a supravegherii comunitare prealabile a importului anumitor produse siderurgice originare din anumite țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3285/94 al Consiliului din 22 decembrie 1994 privind regimul comun aplicabil importurilor și de abrogare a Regulamentului (CE) nr. 518/94 (1), în special articolul 11,
având în vedere Regulamentul (CE) nr. 519/94 al Consiliului din 7 martie 1994 privind regimul comun aplicabil importurilor din anumite țări terțe și de abrogare a Regulamentelor (CEE) nr. 1765/82, (CEE) nr. 1766/82 și (CEE) nr. 3420/83 (2), în special articolul 9,
după consultarea comitetelor consultative,
întrucât:
(1)
Prin Regulamentul (CE) nr. 76/2002 (3), Comisia a stabilit o supraveghere comunitară prealabilă a importurilor anumitor produse siderurgice originare din anumite țări terțe. Acest regulament a fost modificat prin Regulamentul (CE) nr. 1337/2002 al Comisiei (4), cu scopul de a extinde sfera de aplicare a supravegherii, precum și prin Regulamentele (CE) nr. 2385/2002 (5) și (CE) nr. 469/2005 (6).
(2)
Statisticile privind comerțul exterior al Comunității nu sunt disponibile în termenele prevăzute de Regulamentul (CE) nr. 1917/2000 al Comisiei (7).
(3)
Cu toate că situația s-a schimbat de la introducerea supravegherii în 2002, evoluția recentă a pieței mondiale a oțelului continuă să necesite un sistem rapid și fiabil de informare cu privire la viitoarele importuri ale Comunității.
(4)
Din 2003, piața chineză este principalul motor al creșterii semnificative a cererii de produse siderurgice. Cu toate acestea, China și-a dezvoltat capacitatea de producție într-un ritm foarte susținut. Producția sa de oțel brut a crescut de la 129 milioane de tone în 2000 la 349 milioane de tone în 2005, cota sa mondială trecând de la 15,4 % la 36 % în cursul aceleiași perioade, iar suplimentarea cu noi capacități de producție ar putea crește capacitatea Chinei în 2006. Importurile UE provenite din China se ridicau la 0,9 milioane de tone în 2004 și la 1,6 milioane de tone în 2005. China era un importator net de 15 milioane de tone în 2004, dar va deveni un exportator net în 2006. Se prevede că această tendință marcată printr-o scădere a importurilor și o creștere a exporturilor chineze va continua, provocând o apariție crescândă și masivă pe piața mondială de produse siderurgice în căutare de noi debușeuri.
(5)
Cele mai recente statistici de import disponibile pentru patru mari tipuri de produse, și anume produsele plate, produsele lungi, tuburile și țevile și produsele semifinite, lasă să se întrevadă pentru primul semestru din 2006 o creștere medie de 11 % în general în raport cu aceeași perioadă din 2005, atingând 18 % și, respectiv, 13 % pentru produsele plate și lungi. Importurile totale atingeau 26,2 milioane de tone în 2005 față de 20 milioane de tone în 2002, respectiv o creștere totală a importurilor de 31 % în trei ani.
(6)
O analiză a primelor două trimestre din 2006 demonstrează că importurile se mențin la un nivel ridicat, cu o creștere globală de 29 %, în timp ce cifrele din cel de-al treilea trimestru din 2006 indică o nouă accelerare a importurilor.
(7)
De asemenea, prețurile de pe piața comunitară, precum și cele de pe piața Statelor Unite, în 2003, continuă să fie ridicate și sunt, în general, cu 20 - 30 % mai mari decât cele observate pe piețele asiatice. Această diferență de prețuri ar trebui să-i intereseze pe exportatorii din țările terțe, iar în 2006 s-au observat primele semne ale unei scăderi a prețurilor pe piața americană și pe piața unor țări europene.
(8)
În plus, statisticile privind ocuparea forței de muncă a producătorilor din UE afișează un declin marcat, de la 414 500 persoane în 2000 la 404 700 în 2001, la 390 200 în 2002, la 383 800 în 2003, la 375 900 în 2004 și la 347 000 în 2005, respectiv o scădere de aproximativ 16 % în cinci ani.
(9)
Ținând seama de tendințele recente în materie de import de produse siderurgice, de evoluția recentă a pieței chineze, de creșterea accelerată a importurilor, de diferențele mari de prețuri între produsele siderurgice de pe piața din UE și cele din țările terțe și de pierderile de locuri de muncă deja semnificative înregistrate în ultimii ani, se poate considera că există amenințarea cauzării unei daune producătorilor comunitari în sensul articolului 11 din Regulamentul (CE) nr. 3285/94.
(10)
Prin urmare, în interesul Comunității, este necesar să se mențină supravegherea comunitară prealabilă a importului anumitor produse siderurgice, pentru a se obține informații statistice aprofundate care să permită o analiză rapidă a evoluției importurilor. Ținând seama de evoluția așteptată menționată anterior și luând în considerare faptul că celelalte țări mari producătoare de oțel au instituit sau au prelungit sisteme de supraveghere similare până în 2009, este necesar să se mențină în mod excepțional acest sistem până la 31 decembrie 2009.
(11)
De asemenea, pentru a reduce la minimum constrângerile inutile și pentru a nu perturba în mod excesiv activitățile societăților din apropierea frontierelor, este indicat să se crească valoarea cantităților mici care nu intră sub incidența supravegherii prealabile. Prin urmare, greutatea netă a importurilor excluse din sfera de aplicare a prezentului regulament ar trebui mărită la 2 500 kilograme.
(12)
Este indicat ca prezentul regulament să intre în vigoare la data publicării pentru a se putea continua, cât de repede posibil, colectarea de date,
ADOPTĂ PREZENTUL REGULAMENT:
Articolul 1
Regulamentul (CE) nr. 76/2002, astfel cum a fost modificat prin Regulamentele (CE) nr. 1337/2002, (CE) nr. 2385/2002 și (CE) nr. 469/2005, se modifică după cum urmează:
1.
La articolul 1, alineatul (3) se înlocuiește cu următorul text:
„(3) Importurile a căror greutate netă nu depășește 2 500 kilograme sunt excluse din sfera de aplicare a prezentului regulament.”
2.
La articolul 6, data de „31 decembrie 2006” se înlocuiește cu data de „31 decembrie 2009”.
Articolul 2
În ceea ce privește punerea în liberă circulație în Bulgaria și în România, începând cu 1 ianuarie 2007, a produselor siderurgice care intră sub incidența prezentului regulament și expediate înainte de 1 ianuarie 2007, nu se cere nici un document de supraveghere în măsura în care mărfurile au fost expediate înainte de 1 ianuarie 2007. Se cere prezentarea conosamentului sau a oricărui document de transport considerat ca fiind echivalent de către autoritățile comunitare care dovedește data expedierii.
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Prin derogare, articolul 2 va intra în vigoare numai sub rezerva și la data intrării în vigoare a Tratatului de aderare a Republicii Bulgaria și a României la Uniunea Europeană.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 decembrie 2006.